六月食寒梅
作者：方一夔
朝代：宋

paragraphs: 六月火雲聳奇觀，讀書舌爛喉吻乾。
西湖水仙珠徑寸，使來遺我數百丸。
清冷冰齒嚼不碎，玉池灧灧生微瀾。
問仙何處得此物，孤根漏暖來孤山。
霜嚴雪虐石犖确，美人忽破冰玉顔。
紛紛青黄暗烟雨，我獨炎暑餘酸寒。
異材晚成要有待，居然升置鼎鼐間。
君不見周家老將太公望，八十封侯起釣磻。